Осъден в Румъния българин търсил съдействие за помилването си от Пламен Бобоков - От деня - БНР Новини
Осъден в Румъния българин търсил съдействие за помилването си от Пламен Бобоков
публикувано на 30.06.20 в 15:29
Пламен Бобоков отговаря на въпроси на журналисти - 25 юни 2020 г.
Българин, осъден в Румъния, е търсил съдействие за помилването си от бизнесмена Пламен Бобоков. Това става ясно от поредната порция чатове между собственика на „Приста ойл“ и президентския секретар Пламен Узунов, разпространени от Спецпрокуратурата. В периода април-май тази година Бобоков и Узунов са си разменяли съобщения и документи във връзка с Петър Ненов, който в момента излежава у нас шестгодишната си присъда.
Ненов е бил осъден за данъчно престъпление и екстрадиран в България, за да изтърпи наказанието си.
Бобоков и Узунов са обсъждали помилването му, което обаче в е правомощията на вицепрезидента Илияна Йотова.
На различни дати през април и май тази година Бобоков обменя текстови съобщения с лице, записано като „Pepi- Ro“ и с президентския секретар по правните въпроси и антикорупцията, в които обсъждат правомощията на Комисията по помилване. Анализ на прокуратурата показва, че „Pepi- Ro“ е П.З.Н., а зад тези инициали стои поименно осъденият от румънски съд Петър Ненов.
В едно от съобщенията, което не е ясно как Ненов праща от затвора, има снимка на писмо, адресирано до президента Радев от Демократичен съюз на българите в Румъния, в което се иска помилването му. Има размяна на документи и на румънски, както и гласова комуникация между Пламен Бобоков и Пламен Узунов.
Заради тази комуникация Специализираната прокуратура е изискала официална справка от началника на Централния софийски затвор, от която става ясно, че Ненов е задържан в България през м. ноември 2018 г. заради издадена Европейска заповед за арест от съд в Румъния през 2014 г. и вследствие на постановена присъда от шест години лишаване от свобода за данъчни престъпления.
Програма Хоризонт От деня Пламен Бобоков Пламен Узунов Румъния спецпрокуратура